stanford-oval/wikipedia huggingface dataset:
מסע בין כוכבים: דיסקברי
עונה שלישית > עלילה

ברנהאם, ושנה אחריה ה"דיסקברי", מגיעות למאה ה-32. מתברר כי באירוע שנקרא "השרפה" ("The Burn") התפוצץ לפתע רוב הדיליתיום בגלקסיה, מה שהפך מסע במהירות גבוהה ממהירות האור לזמין משמעותית פחות משהיה בעבר. ברנהאם פוגשת בקליבלנד "בוק" בוקר, בלדר ופעיל סביבה שנושא סחורות בין קונים למוכרים, ומשתדל להציל במקביל חיות נדירות על סף סכנת הכחדה שניצודות עבור בשרן.
לאחר שברנהאם וה"דיסקברי" נפגשות, מתחיל מסע לחיפוש שרידי הפדרציה. אל צוות "דיסקברי" מצטרפת אדירה, אנושית שחיה בסימביוזה עם סימביוט טריל, ששכן בעבר בגופם של כמה קציני צי הכוכבים, בין השאר אדמירל. לאחר שה"דיסקברי" מאתרת את מפקדת צי הכוכבים היא עוברת שדרוג על מנת להתאימה לטכנולוגיה של המאה ה-32, והצוות מתמקד בחיפוש הסיבה ל"שרפה".
עונה שלישית > כתיבה

בסוף פברואר 2019 חודשה הסדרה רשמית לעונה שלישית, כשמישל פרדייז, שהייתה אחת המפיקות בפועל, הצטרפה לאלכס קורצמן בתפקיד היוצרת. קורצמן סיפר שפרדייז, שהגיעה לסדרה באמצע העונה השנייה, סחפה את ההפקה עם רעיונותיה המקוריים וההיכרות העמוקה שלה עם ההיסטוריה של הזיכיון. בחודש יוני מסר קורצמן שתהליך כתיבת הסדרה מתקדם מאוד, וכבר עבר לשלב כתיבת הפרקים לאחר שלב פירוק הסיפור.
עונה שלישית > הפקה

בריאיון לאתר TrekCore בחודש אוקטובר סיפר קורצמן שהצוות מצלם בימים אלה את הפרק השישי בעונה השלישית, ושהצילומים בסט באיסלנד הסתיימו. קורצמן אישר שהעונה השלישית תכלול 13 פרקים.
במהלך שלב הפוסט-פרודקשן של העונה השלישית פרצה בארצות הברית מגפת הקורונה, בעקבותיה נסגרו שעריהם של האולפנים. הדבר עצר את שלבי העריכה הסופיים, את יצירת האפקטים הדיגיטליים השונים וכן את הקלטת המוזיקה לסדרה. אנשי ההפקה החלו לעבוד מהבית, ואף הקלטת הנעימות השונות בוצעה על ידי הנגנים מביתם, כשהמלחין הראשי ג'ף רוסו מנצח על המלאכה ומאחד את ההקלטות הבודדות ליצירה אחת שלמה.
עונה שלישית > ליהוק

בתחילת ספטמבר 2020 הוכרז שאיאן אלכסנדר יגלם את דמותו של גריי בעונתה השלישית של הסדרה. מדובר בדמות הטרנסג'נדרית הראשונה בתולדות זיכיון מסע בין כוכבים. במקביל הוכרז כי בלו דל באריו יגלם את אדירה, דמות א-בינארית.
עונה שלישית > הפצה

ביולי 2020 הוכרז רשמית שהעונה השלישית תשודר החל מה-15 באוקטובר 2020.
כמו העונות הקודמות שודרה גם העונה בשירות CBS All Access בארצות הברית, בשירות Crave בקנדה ובנטפליקס בשאר העולם.
עונה רביעית

ב-7 בינואר 2020 נודע כי CBS חידשה את הסדרה לעונה רביעית, עוד בטרם החלו שידוריה של העונה השלישית.
עונה רביעית > עלילה

הפדרציה המתחדשת מגייסת עוד ועוד עולמות שמצטרפים אליה, וצי הכוכבים חוזר לפעילות מלאה, לרבות הפעלה מחדש של אקדמיית הצי. במקביל, אנומליה כבידתית בלתי מוסברת משמידה כוכבי לכת. מתברר שמדובר במתקן כרייה של גזע מחוץ לגלקסיה, ועל ברהאם ואנשיה ליצור עימם קשר ולהביא להפסקת הכרייה.
עונה רביעית > ליהוק

בחודש ספטמבר פרסם השחקן וילסון קרוז פוסט ברשת אינסטגרם בו ציין כי הוא מתאמן לקראת צילומי עונתה הרביעית של הסדרה. הפוסט הוסר במהרה, מאחר שנכון לאותו זמן לא הוכרז רשמית על הזמנת עונה רביעית.
עונה רביעית > כתיבה

במהלך מגפת הקורונה התראיין קורצמן וסיפר כי למרות המגפה והעובדה שאנשי צוות ההפקה וצוות הכותבים אינם יכולים להיפגש פיזית, הרי שהם מקיימים פגישות שוטפות באמצעות שיחות וידאו, וציין שניצלו את התקופה על מנת לסיים את כתיבת העונה הרביעית של הסדרה.
באמצע חודש מאי 2021, הודיעה מישל פרדייז בחשבון הטוויטר שלה כי כתיבת העונה הרביעית הסתיימה.
עונה רביעית > הפקה

בחודש אוקטובר הופיעה הודעה רשמית באתר האינטרנט של הזיכיון לפיה צילומי העונה יחלו ב-2 בנובמבר. ב-22 באפריל 2021 נמסר רשמית על הפסקת צילומי העונה הרביעית, המתקיימים בטורונטו, למשך שבועיים, לאחר שאחד מאנשי הצוות (שחקנים או אנשי הפקה העובדים איתם ישירות), בא במגע קרוב עם חולה קורונה מאומת. איש הצוות החשוד כנגוע, הוכנס לבידוד של 14 יום.
עונה רביעית > הפקה > צילומים

עקב מגפת הקורונה שהתחוללה במהלך צילומי העונה, לא ניתן היה לצלם חלק מהסצנות במיקומים שנקבעו. לאור זאת השתמשה ההפקה בטכנולוגיית AR Wall חדשנית, במסגרתה מוקם על במת הצילום באולפן מסך LED ענק שמקרין את הרקע המבוקש.
ב-24 באוגוסט 2021 עדכן השחקן דאג ג'ונס המגלם את סארו, כי הצילומים לעונה הרביעית הסתיימו.
עונה רביעית > הפצה

ב-5 באפריל, הנחגג על ידי מעריצי הסדרה כ"יום המפגש הראשון", העלתה רשת פראמאונט/CBS טריילר ראשון לעונה הרביעית, ובו צוין כי העונה תשודר כבר בשנת 2021, וזאת למרות העיכובים בהפקה ובצילומים בעקבות מגפת הקורונה. תחילת שידור העונה ב"פרמאונט+" תוכנן לרבעון הרביעי של שנת 2021, ככל הנראה ב-21 באוקטובר, מיד בתום עונתה השנייה של "מסע בין כוכבים: סיפונים תחתונים"' או מעט לאחר מכן.
ב-8 בספטמבר 2021, פורסם כי העונה הרביעית תחל את שידוריה ב-18 בנובמבר 2021.
ב-16 בנובמבר, יומיים לפני שידור העונה הרביעית, דווח כי ViacomCBS רכשה מנטפליקס את זכויות השידור הבינלאומיות על הסדרה, וכי העונה הרביעית תופץ מחוץ לצפון אמריקה רק עם השקתו הגלובלית של שירות הסטרימינג פרמאונט+ במהלך 2022. המהלך הבלתי צפוי, יומיים בלבד לפני השקת העונה הרביעית, לאחר פרסומים רבים לגבי הפצת העונה בנטפליקס וכנס מעריצים שנערך בלונדון כקידום לקראת העונה, הוביל לזעם מצד מעריצי הסדרה מחוץ לארצות הברית וקנדה. ההודעה הפתיעה גם את צוות השחקנים, ביניהם וילסון קרוז המגלם את ד"ר יו קולבר, שהגיב בזעם להחלטה, בציוץ בחשבון הטוויטר שלו, ואנתוני ראפ שצייץ למעריצים כי צוות השחקנים לא היה ער למגעים וכי הם חולקים את האכזבה והתסכול ומתנצלים על עוגמת הנפש שנגרמה להם.
ימים ספורים לאחר הפצת הפרק הראשון הודיעה הרשת שקריאת המעריצים מחוץ לאמריקה הצפונית נשמעה, וכי העונה תשודר במקביל ברשתות נוספות, כמו Pluto TV החינמית שזמינה בחלק ממדינות אירופה, במטרה לאפשר לצופים ממדינות נוספות לצפות בסדרה.
עונה חמישית

ב-18 בינואר פרסם האתר הרשמי של הזיכיון הודעה לפיה הסדרה חודשה לעונה חמישית. עונה זו תכלול עשרה פרקים, תהיה עונתה האחרונה של הסדרה, ותסתיים בתחילת 2024.
עונה חמישית > כתיבה

בראיון לאתר "Screen Rant" ציין אולטונדה אוסונסאנמי, אחד מבמאי הסדרה, שהעונה החמישית שואבת רבות מהסדרות המקוריות, אם כי אינה מערבת מסע בזמן.
בניגוד לעונות הקודמות, החליטו הכותבים להימנע הפעם מעונה שתתמקד באיום כולל על הגלקסיה או על האנושות, ולהתמקד בהרפתקה במסגרתה מחפש צוות ה"דיסקברי" אוצר, אך הם אינם היחידים שמחפשים אותו.
עונה חמישית > צילומים

צילומי העונה החמישית החלו ביוני 2022. הפקתה הסתיימה ב-20 בנובמבר אותה שנה. עקב ההכרזה שזוהי עונתה האחרונה של הסדרה, הוחלט על קיום צילומי השלמה, שהתקיימו בתחילת 2023.
עונה חמישית > ליהוק

מלבד השחקנים הקבועים, מצטרפים לעונה זו קאלום קית' רני בתפקיד קפטן ריינר, איב הרלוב בתפקיד מול ואליאס טופקסיס בתפקיד ל'אק.
עונה חמישית > שידור

העונה החמישית תשודר בפרמאונט פלוס בתחילת 2024, ותכלול עשרה פרקים.
פרקים > עונה ראשונה

| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 1 | 1 | The Vulcan Hello | דייוויד סמל | עקיבא גולדסמן ובריאן פולר על פי סיפור מאת: בריאן פולר ואלכס קורצמן | 24 בספטמבר 2017    |
| 2 | 2 | Battle at the Binary Stars | אדם קיין | גרטשן ג'יי ברג וארון הרברטס על פי סיפור מאת: בריאן פולר | 24 בספטמבר 2017    |
| 3 | 3 | Context Is for Kings | עקיבא גולדסמן | גרטשן ג'יי ברג, ארון הרברטס וקרייג סוויני על פי סיפור מאת: בריאן פולר, גרטשן ג'יי ברג וארון הרברטס | 1 באוקטובר 2017    |
| 4 | 4 | The Butcher's Knife Cares Not for the Lamb's Cry | אולטונדה אוסונסנמי | ג'סי אלכסנדר וארון אלי קולט | 8 באוקטובר 2017    |
| 5 | 5 | Choose Your Pain | לי רוז | קמפ פאוורס על פי סיפור מאת: גרטשן ג'יי ברג, ארון הרברטס וקמפ פאוורס | 15 באוקטובר 2017    |
| 6 | 6 | Lethe | דאגלס ארניוקוסקי | ג'ו מנוסקי וטד סאליבן | 22 באוקטובר 2017    |
| 7 | 7 | Magic to Make the Sanest Man Go Mad | דייוויד מ' בארט | ארון אלי קולט וג'סי אלכסנדר | 29 באוקטובר 2017    |
| 8 | 8 | Si Vis Pacem, Para Bellum | ג'ון ס' סקוט | קירסטן באייר | 5 בנובמבר 2017    |
| 9 | 9 | Into the Forest I Go | כריס באיירן | בו יאו קים ואריקה ליפולדט | 12 בנובמבר 2017    |
| 10 | 10 | Despite Yourself | ג'ונתן פרייקס | שון קוקרן | 7 בינואר 2018    |
| 11 | 11 | The Wolf Inside | טיי ג'יי סקוט | ליסה רנדולף | 14 בינואר 2018    |
| 12 | 12 | Vaulting Ambition | האנל מ' קולפפר | ג'ורדון נארדינו | 21 בינואר 2018    |
| 13 | 13 | What's Past Is Prologue | אולטונדה אוסונסנמי | טד סאליבן | 28 בינואר 2018    |
| 14 | 14 | The War Without, The War Within | דייוויד סולומון | ליסה רנדולף | 4 בפברואר 2018    |
| 15 | 15 | Will You Take My Hand? | עקיבא גולדסמן | גרטשן ג'יי ברג וארון הרברטס על פי סיפור מאת: עקיבא גולדסמן, גרטשן ג'יי ברג וארון הרברטס | 11 בפברואר 2018    |
פרקים > עונה שנייה

| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 16 | 1 | Brother | אלכס קורצמן | טד סאליבן, גרטשן ג'יי ברג וארון הרברטס | 17 בינואר 2019    |
| 17 | 2 | New Eden | ג'ונתן פרייקס | וון וילמוט ושון קוקרן על פי סיפור מאת: עקיבא גולדסמן ושון קוקרן | 24 בינואר 2019    |
| 18 | 3 | Point of Light | אולטונדה אוסונסנמי | אנדרו קולוויל | 31 בינואר 2019    |
| 19 | 4 | An Obol for Charon | לי רוז | אלן מקאלרוי ואנדרו קולוויל על פי סיפור מאת: ג'ורדון נארדינו, גרטשן ג' ברג וארון הרברטס | 7 בפברואר 2019    |
| 20 | 5 | Saints of Imperfection | דייוויד ברט | קירסטן באייר | 14 בפברואר 2019    |
| 21 | 6 | The Sound of Thunder | דאגלס ארניוקוסקי | בו יאון קים ואריקה ליפולדט | 21 בפברואר 2019    |
| 22 | 7 | Light and Shadows | מרתה קאנינגהאם | וון וילמוט וטד סאליבן  על פי סיפור מאת טד סאליבן | 28 בפברואר 2019    |
| 23 | 8 | If Memory Serves | טי ג'יי סקוט | דן דוורקין וג'יי ביטי | 7 במרץ 2019    |
| 24 | 9 | Project Daedalus | ג'ונתן פרייקס | מישל פרדייז | 14 במרץ 2019    |
| 25 | 10 | The Red Angel | האנל מ' קולפפר | כריס סילבסטרי ואנתוני מרנוויל | 21 במרץ 2019    |
| 26 | 11 | Perpetual Infinity | מיה ורווילו | אלן מקאלרוי וברנדון שולץ | 28 במרץ 2019    |
| 27 | 12 | Through the Valley of Shadows | דאגלס ארניוקוסקי | בו יאון קים ואריקה ליפולדט | 4 באפריל 2019    |
| 28 | 13 | Such Sweet Sorrow, Part I | אולטונדה אוסונסנמי | מישל פרדייז, ג'ני לומט ואלכס קורצמן | 11 באפריל 2019    |
| 29 | 14 | Such Sweet Sorrow, Part II | אולטונדה אוסונסנמי | מישל פרדייז, ג'ני לומט ואלכס קורצמן | 18 באפריל 2019    |
פרקים > עונה חמישית

| מס' בסדרה | מס' בעונה | שם הפרק | בימוי | תסריט | תאריך שידור מקורי |
| --- | --- | --- | --- | --- | --- |
| 56 | 1 | Red Directive | אולטונדה אוסונסנמי | מישל פרדייז | 4 באפריל 2024    |
| 57 | 2 | Under the Twin Moons | דאג ארניוקוסקי | אלן מקאלרוי | 4 באפריל 2024    |
| 58 | 3 | Jinaal | אנדי ארמאגאניאן | קייל ג'רו ולורן וילקינסון | 11 באפריל 2024    |
| 59 | 4 | Face the Strange | לי רוז | שון קוקרן | 18 באפריל 2024    |
| 60 | 5 | Mirrors | ג'ן מקגאוון | ג'ואנה לי וקרלוס סיסקו | 25 באפריל 2024    |
| 61 | 6 | Whistlespeak | כריס ביירן | קנת' לין וברנדון א' שולץ | 2 במאי 2024    |
| 62 | 7 | Erigah | ג'ון דודקובסקי | מ' רייבן מצנר | 9 במאי 2024    |
| 63 | 8 | Labyrinths | עמנואל אוסי-קופור | לורן וילקינסון ואריק ג'יי רובינס | 16 במאי 2024    |
| 64 | 9 | Lagrange Point | ג'ונתן פרייקס | שון קוקרן וארי פרידמן | 23 במאי 2024    |
| 65 | 10 | Life, Itself | אולטונדה אוסונסנמי | קייל ג'רו ומישל פרדייז | 30 במאי 2024    |
מדיות נוספות

"דיסקברי" זכתה למספר הופעות במדיות נוספות, בין השאר סדרות קומיקס נלוות וסדרת ספרים, בדומה לכל יתר הסדרות בזיכיון.
עד כה יצאו לאור הספרים הבאים:
| מספר | שם | מחבר | תאריך יציאה לאור | ISBN |
| --- | --- | --- | --- | --- |
| 1 | Desperate Hours | דייוויד מק | 26 בספטמבר 2017 | 978-1-5011-6457-6 |
| 2 | Drastic Measures | דייטון וורד | 6 בפברואר 2018 | 978-1-5011-7174-1 |
| 3 | Fear Itself | ג'יימס סוולאו | 5 ביוני 2018 | 978-1-5011-6659-4 |
| 4 | The Way to the Stars | אונה מקורמק | 8 בינואר 2019 | 978-1-9821-0475-7 |
| 5 | The Enterprise War | ג'ון ג'קסון מילר | 30 ביולי 2019 | 978-1-9821-1331-5 |
| 6 | Dead Endless | דייב גאלאנטר | 17 בדצמבר 2019 | 978-1-9821-2384-0 |
| 7 | Die Standing | ג'ון ג'קסון מילר | 14 ביולי 2020 | 978-1-9821-3629-1 |
| 8 | Wonderlands | אונה מקורמק | 18 במאי 2021 | 978-1-9821-5754-8 |
| 9 | Somewhere to Belong | דייטון וורד | 30 במאי 2023 | 978-1-6680-0229-2 |
סדרות בת > עולמות חדשים ומשונים

למרות לא מעט ביקורות על הסדרה דיסקברי מצד מעריצי הזיכיון, דמותו של כריסטופר פייק, כמו גם דמויותיהם של מספר אחת וספוק התקבלו היטב בקרב מעריצים, דבר שהוביל לפתיחת עצומה, כמו גם קמפיין אינטרנטי ברשתות החברתיות תחת ההאשטאג #StarTrekPike שקראו לרשת CBS להפיק סדרת פריקוול שתספר על צוות ה"אנטרפרייז" תחת פיקודו של פייק, בתקופה שלפני סדרה המקורית. בראיון עמו במהלך הקמפיין מסר קורצמן כי "קריאת המעריצים נשמעה" וכי "ישמח להמשיך לעבוד עם הדמויות הללו". כמו כן ציין קורצמן כי הוא והרשת בודקים כיצד והאם ניתן להפיק את הסדרה המדוברת. אנסון מאונט שגילם את דמותו של פייק ואית'ן פק שגילם את דמותו של ספוק ציינו בראיונות שישמחו לחזור ולגלם את הדמויות הללו.[דרוש מקור]
בסוף חודש יוני 2019 פורסם כי דמויותיהם של ספוק ומספר אחת יופיעו באחד מפרקי מסעות קצרים. הפרק נכתב על ידי מייקל שייבון. במועד הפרסום לא הובהר אם גם דמותו של פייק תופיע בפרק.[דרוש מקור]
עם עלייתה של עונתה השנייה של מסעות קצרים, התברר ששלושה מתוך ששת פרקי העונה עוסקים בצוות ה"אנטרפרייז", וכוללים את דמויותיהם של פייק, מספר אחת וספוק. מאחר שבעבר ציין קורצמן כי פרקי מסעות קצרים בודקים קונספטים שונים וכיצד הם מתקבלים בקרב המעריצים, נראה היה כי האפשרות להפקת סדרת בת אכן נבחנת.
בדצמבר 2019, במהלך כנס מעריצים, דיווח רוד רודנברי, בנו של יוצר הסדרה ואחד מצוות ההפקה של הסדרות השונות, כי החלה עבודה ראשונית על סדרה בכיכובו של כריסטופר פייק.
במאי 2020 התפרסמה ידיעה ראשונה לפיה הסדרה החלה בתהליך הפקה, וכי שמה יהיה "מסע בין כוכבים: עולמות חדשים ומשונים", וב-5 במאי 2022 הופץ הפרק הראשון.
סדרות בת > מדור 31

במהלך הפקת העונה השנייה הציעה השחקנית מישל יאו לאלכס קורצמן להפיק סדרת בת שתעסוק בדמותה של הקיסרית פיליפה ג'ורג'יו מיקום המראה, ותעקוב אחר קורותיה בשירות מדור 31. השמועות הראשונות על הסדרה החלו בחודש נובמבר 2018, עוד בטרם שודרה עונתה השנייה של "דיסקברי". במספר ראיונות עמו סיפר קורצמן כי אהב את ההצעה והחליט להתחיל בכתיבת הסדרה המדוברת. נכון לאפריל 2019 כתיבת הסדרה החלה, אם כי טרם התקבלה הזמנה רשמית מרשת CBS All access. על פי מישל יאו, הסדרה צפויה להיות "קלילה יותר וכיפית יותר, ולספר על משימות ההצלה החשאיות שדמותה מבצעת במסגרת שירותה במדור 31".[דרוש מקור]
בסוף 2019 נודע כי הסדרה הוזמנה ותהליך הפקתה החל. בהמשך עדכן קורצמן כי כתיבת העונה הראשונה הסתיימה.
בחודש פברואר 2021 מסרו אלכס קורצמן וג'ולי מקנמרה, ראשי הזיכיון, שהסדרה אינה צפויה לצאת למסכי הטלוויזיה לפני שתסתיים אחת הסדרות הקיימות, מאחר שחמש סדרות שרצות במקביל הן הגבול אליו שואפת הרשת.
סדרות בת > אקדמיית צי הכוכבים

ב-30 במרץ 2023 הכריזה רשת CBS על סדרה חדשה שהפקתה תחל ב-2024 ותעסוק בקבוצת בני נוער שלומדים באקדמיית צי הכוכבים שנפתחה מחדש אחרי מאה שנה.
תביעה על הפרת זכויות יוצרים

עם צאתה של הסדרה למסכי הטלוויזיה תבע מפתח משחקי מחשב עצמאי בשם אנאס אבדין את הרשת על הפרת זכויות יוצרים, לאחר שלטענתו הבין שקיים דמיון משמעותי בין המשחק אותו הוא מפתח לסדרה, הן ברמת הדמויות והן בשל השימוש בדובוני מים כחלק ממערכת ההנעה במהירות גבוהה ממהירות האור. אנאס הפסיד בתביעה, ולאחר מכן גם בערעור.
פרסים

| שנה | פרס | קטגוריה | עבור | תוצאה | Refs |
| --- | --- | --- | --- | --- | --- |
| 2018 | פרסי אמפייר | שחקן הטלוויזיה הטוב ביותר | ג'ייסון אייזקס | זכייה |  |
| 2018 | פרס סאטורן | השחקנית הטובה ביותר בסדרת טלוויזיה | סוניקווה מרטין-גרין | זכייה |  |
| 2018 | פרס סאטורן | סדרת הטלוויזיה הטובה ביותר של מדיה חדשה | מסע בין כוכבים: דיסקברי | זכייה |  |
| 2019 | גילדת הבמאים של קנדה | עיצוב ההפקה הטוב ביותר - סדרה דרמטית | תמרה דוורל | זכייה |  |
| 2019 | פרס אמי לבידור בפריים טיים | איפור עם תותבות יוצא מן הכלל לסדרה, לסדרה מוגבלת, לסרט או לספיישל | If Memory Serves | זכייה |  |
| 2019 | פרס סאטורן | סדרת המדע בדיוני, אקשן ופנטזיה המוזרמת הטובה ביותר | מסע בין כוכבים: דיסקברי | זכייה |  |
| 2019 | פרס סאטורן | השחקנית הטובה ביותר במצגת מוזרמת | סוניקווה מרטין-גרין | זכייה |  |
| 2019 | פרס סאטורן | שחקן המשנה הטוב ביותר במצגת מוזרמת | דאג ג'ונס | זכייה |  |
| 2021 | פרסי התקשורת של הליגה ההומו-לסבית נגד השמצה | סדרת דרמה יוצאת מן בכלל | מסע בין כוכבים: דיסקברי | זכייה |  |
| 2021 | פרס אמי לבידור בפריים טיים | אפקטים מיוחדים יוצאים מן הכלל בפרק בודד | Su'Kal | זכייה |  |
| 2021 | פרס סאטורן | סדרת המדע בדיונית הטובה ביותר | מסע בין כוכבים: דיסקברי | זכייה |  |
| 2021 | פרס סאטורן | שחקן המשנה הטוב ביותר בטלוויזיה | דאג ג'ונס | זכייה |  |
| 2022 | פרסי גילדת המאפרים ומעצבי השיער | האפקטים המיוחדים של איפור הטובים ביותר בסדרות טלוויזיה ומדיה חדשה | גלן הטריק רוקי פוקנר ניקולה בנדרי כריס בורגיין | זכייה |  |
| 2025 | פרס סאטורן | סדרת הטלוויזיה המדע הבדיונית הטובה ביותר |  | מועמדות |  |
חוסן עירוני

חוסן עירוני מוגדר לרוב כ"יכולת ניתנת למדידה של כל מערכת עירונית לשמור, עם כל מי ששוכן בה, על המשכיות בכל הזעזועים והלחצים, תוך הסתגלות חיובית ושינוי לכיוון קיימות". ערים ותושביהן מתמודדים עם שינויים משמעותיים הנובעים מהגידול באוכלוסייה, עלייה בצפיפות, שינויי האקלים ועוד. חוסנן של ערים נדון במידה רבה בהקשרים של שינויי אקלים, אסונות טבע והתמודדות עם טרור. אלה הם אתגרים שתכנון עירוני יכול לסייע להתמודדות עימם, על ידי טכניקות של תכנון בר קיימא וחיזוק תחום הביטחון כנגד טרור, אך מעל לכל אלה, חוסנה של העיר יבחן ביכולת ההתאוששות לאחר אירוע שכזה.
התפתחות המושג חוסן עירוני

המונח חוסן (resilience) מגיע במקור מהמונח הלטיני 'resilire' ומשמש את עולם התוכן של פיזיקת חומרים, לתיאור יציבות החומרים ועמידותם בפני זעזועים חיצוניים. ב-1960 המונח החל להיכנס לעולם האקולוגיה, שם הוא נפוץ עד היום, אך מאז נוספו לו משמעויות רבות. באקולוגיה ובמדעי החברה, המונח מגדיר את מסוגלותה של מערכת לשוב לשיווי משקל לאחר זעזוע ולתפקד באופן בריא ועצמאי.
התפתחות המושג חוסן עירוני > חוסן בשדה האקולוגי

השימוש במושג חוסן החל להיות רווח במחצית המאה ה-20 בתחום הרפואה והפסיכולוגיה, אך מאז הוא נכנס לתחומים רבים נוספים ביניהם אקולוגיה, גאוגרפיה, תכנון ערים ומדעי החברה. ראשית כניסתו של המושג חוסן לשדה האקולוגי הייתה בשנות ה-70 על ידי האקולוג הקנדי קרופורד סטנלי הולינג (אנ'). הולינג בחן את התפיסה לפיה גורמי השפעה בלתי ליניאריים מקיימים אינטראקציה דינמית ביניהם, ועל ידי כך יוצרים מחדש מערכת בעלת יציבות רבה הנגזרת מכך שיש בה שיווי משקל אקולוגיים רבים. הגדרתו של הולינג למושג חוסן אקולוגי היא: "חוזקם של קשרים בתוך מערכת אקולוגית, ומדד ליכולתה של המערכת להתמודד עם שינויים ולהמשיך לתפקד". בנוסף, ניתן לתאר חוסן אקולוגי כיכולתה של מערכת אקולוגית לספוג הפרעות, בטרם יתרחשו בה שינויי התנהגויות ותהליכים שלבסוף יובילו לשינוי המבנה המקורי שלה.
מדידתו של החוסן היא מורכבת, מכיוון שאין מאפיין מובהק עליו ניתן להגיד שהוא המייצג את חוסנה של מערכת. למשל, מגוון המינים הוא מאפיין חשוב למערכת, אך מערכת בה קיים מגוון מינים גבוה, לא בהכרח תהיה בעלת חוסן רב יותר ממערכת בה קיים מגוון מינים נמוך. אקולוגים רבים טוענים שמערכת בעלת חוסן תשמר מגוון מינים, ושימור מגוון מינים יחזק את המערכת, ישפר את יציבותה ואת תפקודי המערכת שלה.
החיבור בין החוסן האקולוגי לחוסן החברתי נובע מהעובדה שקיימת אינטראקציה קבועה בין האדם לסביבתו, והם משפיעים זה על זה. לפיכך, גישת החוסן החברתי התפתחה מתוך המושג חוסן אקולוגי, ובעשורים האחרונים ניתן לראות את החיבור בין שתי הגישות. מתוך החיבור צמח השימוש במושגים קיימות, פיתוח בר קיימא ועיר בת קיימא הקושרים את האקולוגיה יחד עם החברה והכלכלה, כדי לקיים חוסן חברתי ועירוני.
התפתחות המושג חוסן עירוני > חוסן חברתי

המושג חוסן חברתי עוסק בעיקר בשלושה פרמטרים: הסתגלות, עמידות וגמישות. היקף החברה אליה מתייחס החוסן אינו מוגדר, ונע בסקאלה רחבה, ממשפחה ועד למדינה שלמה ואף מעבר לכך.
השאלת מושג החוסן מהשדה האקולוגי לשדה החברתי נעשתה עוד בניתוחים מוקדמים, אשר בחנו את השאלה הקריטית של מחסור בביטחון תזונתי, ויכולת ההתמודדות של החברה איתו. חברה בה לא קיים ביטחון תזונתי, צפויה להיות חברה חסרת יציבות הפגיעה יותר לזעזועים חיצוניים. סיבה משמעותית להשאלת המושג חוסן מהשדה האקולוגי לשדה החברתי, היא התלות החזקה שהייתה, ועודנה קיימת, במשאבי הטבע.
שלושה תחומים מרכזיים שנידונים בתחום החוסן החברתי הם:
אסונות טבע כגון בצורות, שיטפונות, התפרצויות געשיות, רעידות אדמה.
נזקים ארוכי טווח הנגרמים כתוצאה מפגיעה אנושית או טבעית בסביבה. למשל, שינויי אקלים, כריתת יערות, מחסור במקורות מים, מדבור.
שינויים דמוגרפיים כגון הגירה, שינוי מערכות כלכליות ומשברים כלכליים, מגפות.
היות שחברה תלויה במשאבי הטבע, פגיעה במשאב עליו החברה מתבססת עלול לפגוע מחד במקורות ההזנה של החברה, ומאידך, בכלכלתה של החברה, על ידי פגיעה זו עשויה לצאת החברה כולה מאיזון. לאחר זעזוע שכזה יבחן חוסנה של החברה, האם ביכולתה להתאושש ולהתאזן לאחר הפגיעה במשאב עליו היא מתבססת ומהפגיעה בכלכלתה.
תכנון חוסן עירוני

חברה בעלת חוסן חברתי איתן תהיה בעלת פוטנציאל גבוה יותר לפתח חוסן עירוני. החוסן העירוני הוא נושא רב־תחומי הנוגע בתחומים מגוונים: מערכות חברתיות, קיימות אקולוגית, כלכלת העיר, התאוששות מאסונות, וביטחון עירוני. בתכנון עיר בעלת חוסן מתחשבים בשני צירים עיקריים: האחד, הציר הפיזי ובו כלולים מבנים פיזיים וטבעיים, וביניהם כבישים, בניינים, טופוגרפיה, גאולוגיה ועוד. השני, הציר החברתי, והוא יבוא לידי ביטוי בהתארגנויות של בני האדם. התארגנויות אלה כוללות את בתי הספר, השכונות, קהילות ועוד.
תכנון החוסן העירוני בפן הפיזי יתבטא בבניה הערוכה להתמודד עם שינויים וזעזועים, כגון שינויי אקלים, רעידות אדמה, שיטפונות. תכנון החוסן החברתי בעיר יכלול את היכולת של ארגונים ממשלתיים ושאינם ממשלתיים להתעדכן בזמן אמת, להשתמש ברשתות חברתיות ובארגונים חברתיים בקשר בין המוסדות, המבנים החברתיים והארגונים השונים ולתת מענה לתושבי העיר באמצעות המבנים החברתיים הקיימים בה.
דוגמה משמעותית לתכנון החוסן העירוני אפשר ללמוד מארגון UN HABITAT, ארגון הפועל מטעם האו"ם. במסגרת מטרותיו, הארגון שואף לחזק ערים ולקדמן לעתיד טוב יותר, עם רמת חיים טובה יותר. כדי להצליח לעמוד במטרה זו, הארגון מסייע בפיתוח חוסן עירוני. הכלי המרכזי בתוכנית החוסן העירוני של הארגון נקרא City Resilience Profiling Tool. חלקה הראשון של התכנית מבוסס על איסוף מידע על העיר, התכנית בוחנת את העיר תוך הסתכלות על חמישה ממדים: מרחביים, ארגוניים, פיזיים, תהליכיים והשתנות העיר לאורך הזמן. לאחר איסוף הנתונים ובחינת העיר בחמישה ממדים אלה, התכנית קובעת שישה מאפיינים שיובילו עיר להיות בעלת חוסן עירוני. מאפיינים אלו הם:
יכולת המשכיות – עיר שצופה את הסיכונים העתידיים ונערכת אליהם.
יכולת הסתגלות – מוכנות לגמישות באירועים בלתי צפויים. מטרת מוכנות זו היא שתהיה קיימת הגמישות להתאוששות מהירה מאירועים.
עיר כוללנית – הכוונה במאפיין זה היא עידוד השוויון והגנה על כל אזרח בעיר. הגנה זו עשויה לחזק את הלכידות החברתית ואת חיבור התושבים לשלטון.
אינטגרטיביות – שילוב של המערכות העירונית זו בזו ואינטגרציה ביניהן, כדי שבשעת צרה ידעו לתקשר זו עם זו ולהתמודד עם הבעיות.
רפלקטיביות – הסתכלות על אירועי העבר, למידה מהם והבנה שהעיר הולכת ומשתנה כל הזמן.
טרנספורמטיביות – גישה שדוגלת בהסתכלות קדימה, ותכנון שימגר תופעות בלתי רצויות ויחזק תופעות חיוביות.
חוסן עירוני בישראל

החלטת ממשלה 2494 שמטרתה לגבש מדדי איכות חיים, קיימות וחוסן לאומי קובעת מדדים רבים. רשימה חלקית זו מתארת חלק מהמדדים המשמשים לבדיקת החוסן ואיכות החיים ברמה הלאומית:
איכות התעסוקה – שיעור מועסקים, הכנסה חיצונית, בטיחות בעבודה, שיעור האבטלה.
ביטחון אישי – כמות נפגעים מתאונות דרכים, כמות מקרי רצח.
בריאות – שיעור תמותת תינוקות, תוחלת חיים, הערכה עצמית של בריאות, עודף משקל אחוז הסובלים מדיכאון.
דיור ותשתיות – אחוז משקי הבית המשלמים תשלומי דיור בשיעור של 30% או יותר מההכנסות של משקי הבית, שביעות רצון מהדירה ומאזור המגורים, שביעות רצון מהתחבורה הציבורית בשכונה ועוד.
חינוך השכלה וכישורים – שיעור בעלי השכלה תיכונית, איכות החינוך בגיל הרך, הזדמנויות לרכישת השכלה אקדמית.
מעורבות אזרחית וממשל – אמון בממשלה, שיעורי הצבעה בבחירות לכנסת.
סביבה – שיעור הפסולת הממוחזרת, שביעות רצון מניקיון באזור המגורים.
רווחה אישית וחברתית – שביעות רצון מהחיים, תחושת בדידות.
רמת חיים חומרית – צריכה פרטית וציבורית לנפש, מדד ג'יני לאי שוויון, שביעות רצון ממצב כלכלי.
חוסן עירוני בישראל > רשות חירום לאומית כחלק ממערך החוסן העירוני בישראל

בישראל קיימת רשות חירום לאומית (רח"ל) אשר הוקמה על ידי משרד הביטחון, ומטרתה לתכלל ולאגד את כלל הגופים המטפלים בעורף בשעת חירום. רח"ל רואה ברשויות המקומיות גורם מרכזי ביכולת החוסן העירוני, ומשכך היא מקיימת עמן קשר קבוע על ידי יחידות הקישור לרשויות המקומיות. דוגמה למודל חוסן קהילתי פותחה במסגרת כנס היערכות רשויות לשעת חירום בשנת 2009, ומתייחסת לארבעה תחומים מרכזיים: מידע ותקשורת, מסוגלות קהילתית, הון חברתי, פיתוח כלכלי.
כחלק מתפיסת החוסן העירוני הוקמו על ידי משרד העבודה והרווחה מרכזי חוסן בערים, צוותי חוסן ישובי וצוותי חוסן שכונתי. מטרתם של אלה היא לתת תמיכה וסיוע מקצועי ליחידים, משפחות וקהילות המתמודדות עם מצבי משבר, חירום ואסון ולחזק את חוסנם.